ཡང་སྨན་གྱི་འབུམ་བཞིལྟར་ན།དུས་བཞིའི་རྩ་ལ་འབྱུང་ལྔ་ཁམས་ལྔ་ཕྱེ།།ཞེས་པ།དཔྱིད་ཟླ་གསུམ་དེ་ཤིང་ཁམས་བཤད་པས་སྐབས་དེར་སྐྱེ་དངོས་ཐམས་ཅད་སྐྱེ་ཚན་ཤིང་བཞིན་ཆེ་བ་དང་མཆིན་རྩ་རྒྱུ་བའི་དུས་སུ་བལྟ་བར་བཤད།དབྱར་གསུམ་མེ་ཁམས་ཡིན་པས་དུས་སྐབས་དེར་མེ་བཞིན་ཚ་བ་འབྱུང་བའི་དུས་དང་སྙིང་རྩ་རྒྱུ་བའི་དུས་སུ་བལྟ་བ་བསྟན།སྟོན་གསུམ་ལྕགས་ཁམས་ཡིན་པས་སྐྱེ་དངོས་ཐམས་ཅད་སྨིན་ཤེད་ཡོངས་སུ་རྫོགས་ལ་ཐམས་ཅད་ལྕགས་བཞིན་སྲ་མཁྲེགས་ལྡན་ལ་གློ་རྩ་རྒྱུ་བའི་དུས་སུ་བལྟ་བ་བསྟན།དགུན་གསུམ་ཆུ་ཁམས་བཤད་པས་ཡུལ་ལུང་དང་སྐྱེ་དངོས་རྣམས་འཁྱགས་ཀྱིས་བསྡམས་པ་དང་མཁལ་རྩ་རྒྱུ་དུས་བལྟ་ཞེས་བཤད།དུས་མཚམས་བཞི་ལ་ས་ཁམས་བཤད་པས་འབྱུང་བ་ས་ཤས་ཆེ་བ་དང་མཚེར་རྩ་རྒྱུ་དུས་བལྟ་ཞེས་གསལ་ཡོད་པས་ནག་རྩིས་ཀྱི་རུས་སྦལ་ལས་འབྱུང་བཞི་གྱེས་ཚུལ་དང་ཅུང་མཚུངས།